Αρνί ανατολίτικο με μπάμιες, κόλιανδρο και σταφίδες
Αρνί ανατολίτικο με μπάμιες, κόλιανδρο και σταφίδες, ένα εύκολο, όλα-σε-μία-κατσαρόλα μαγειρευτό, με γευστικές εντάσεις, αλλά απλή τεχνική.
1½ κιλό σπάλα αρνίσια με το κόκαλο, σε μερίδες , 1 καρότο, σε λεπτές φέτες , 1 κρεμμύδι, σε λεπτές φέτες , 1/2 κ.γ. κύμινο + 1/2 κ.γ. κανέλα + 1/2 κ.γ. κόλιανδρος ξερός + 1/4 κ.γ. τσίλι, όλα σε σκόνη, 1 κουτ. σούπας πελτές ντομάτας , 250 ml λευκό κρασί, ξηρό , 1 κιλό μπάμιες, καθαρισμένες, 1 φλιτζ. τσαγιού σταφίδες ξύσμα από 2 λεμόνια , 1/2 μάτσο φρέσκος κόλιανδρος, ψιλοκομμένος , 120 ml ελαιόλαδο , αλάτι, πιπέρι φρεσκοτριμμένο , στραγγιστό γιαούρτι, για το σερβίρισμα
Για το αρνί ανατολίτικο με μπάμιες, κόλιανδρο και σταφίδες, σε φαρδιά κατσαρόλα σοτάρουμε το αρνί στο λάδι σε δυνατή φωτιά για 4-5 λεπτά, μέχρι να ροδίσει από όλες τις πλευρές. Προσθέτουμε το καρότο, το κρεμμύδι, τα μπαχαρικά και αλατοπίπερο και σοτάρουμε για 2-3  λεπτά. Ρίχνουμε τον πελτέ και ανακατεύουμε για 3-4 λεπτά, μέχρι να καβουρδιστεί. Σβήνουμε με το κρασί και μαγειρεύουμε για 7-8 λεπτά ή μέχρι να μειωθούν τα υγρά στο μισό. Προσθέτουμε 1½ φλιτζάνι νερό, μετριάζουμε τη φωτιά και μαγειρεύουμε για 40-50 λεπτά, να μισομαλακώσει το αρνί.  Προσθέτουμε τις μπάμιες, σείουμε την κατσαρόλα για να βυθιστούν μέσα στα υγρά του φαγητού και μαγειρεύουμε για 30 λεπτά  (δεν ανακατεύουμε, σείουμε απλώς πότε πότε το σκεύος για να μη λιώσουν οι μπάμιες). Ρίχνουμε και τις σταφίδες και μαγειρεύουμε για άλλα 10 λεπτά. Καθ’ όλη τη διάρκεια του μαγειρέματος παρακολουθούμε το φαγητό  μήπως στεγνώσει και χρειαστεί να προσθέσουμε λίγο ζεστό νερό. Στο τέλος πρέπει  να μείνει με τη σάλτσα του. Αποσύρουμε, ρίχνουμε το ξύσμα και τον κόλιανδρο και ανακατεύουμε. Σερβίρουμε το αρνί με μπάμιες, σταφίδες, κόλιανδρο και μπαχαρικά χλιαρό και βάζουμε στο κέντρο κάθε πιάτου 1 γεμάτη κουταλιά γιαούρτι.
Αρνί,Μπάμιες,Σταφίδες